Die nuwe Suid-Afrika: Verkeersbeampte takel man glo oor hy 'n foto neem
Mnr. Christo Lotter
02/08/2008 19:38 - (SA)
’n Sakeman van Vereeniging sê ’n provinsiale verkeers-beampte het hom op die N3 naby Ladysmith aangerand en toe met sy bril en rybewys weggery.
Mnr. Christo Lotter (39) sê hy en sy vrou, Gerda (38), is Donderdag op pad na Durban tussen Mooirivier en Ladysmith voorgekeer omdat hy glo te vinnig gery het.
Die verkeers-beampte was onthuts toe Lotter vir hom sê sy nuwe viertrek-Mercedes se spoedbeheerstelsel was op 118 km/h ingestel en aangeskakel.
“Toe wou hy weet hoekom die voertuig nie nommerplate het nie.
“Ek het gesê dit is splinternuut, met wettige tydelike papiernommerplate.”
Lotter het vir die man sy tydelike rybewys gegee.
Toe sê die beampte, wat hom nie wou identifiseer nie, hy gaan hom in elk geval beboet – sonder om ’n rede te verskaf.
Toe Lotter hom met sy selfoon afneem, het die beampte hom glo getakel.
Lotter se bril het geval. Die verkeersman het die bril én Lotter se rybewys in sy kattebak toegesluit.
Lotter het tot op die pad hardloop en ander motoriste het stilgehou.
Die verkeersbeamptes het hul toerusting inderhaas opgepak en weggejaag.
Lotter sê hy het ’n saak van aanranding aanhangig gemaak.
Posted by Rudi Prinsloo on 3.8.08. Link Comments: 1